**ΤΟ ΚΟΜΜΑ**

Το κόμμα είναι το πιο συχνό σημείο στίξης. Η χρήση του είναι απαραίτητη προκειμένου να αποφεύγονται παρανοήσεις και να γίνεται ευκολότερη η ανάγνωση. Ωστόσο, το κόμμα είναι το σημείο στίξης που δυσκολεύει περισσότερο, επειδή η χρήση του είναι πολύπλοκη, μερικές φορές αντιφατική, κάποτε υποκειμενική. Κάποιοι βασικοί κανόνες είναι οι παρακάτω:

1. **Βάζουμε κόμμα:**

**Α. Μέσα στην περίοδο**

 1. στην ασύνδετη παράθεση ισοδύναμων προτάσεων (κ,κ,κ… / δ,δ,δ…)

 **Ο Γιάννης πήγε στην Τήνο, η Μαρία ταξίδεψε στην Ιταλία.**

 2. στην παρατακτική σύνδεση ισοδύναμων προτάσεων με συνδέσμους αντιθετικούς ή συμπερασματικούς

 ΄**Εχει χρόνο και χρήματα, αλλά δεν ταξιδεύει καθόλου.**

 [Θα γράψουμε όμως: Είναι έξυπνος αλλά αδιάφορος (χωρίς κόμμα)]

 **΄Εχει χρόνο και χρήματα, επομένως ταξιδεύει συχνά.**

 3. πριν από τις δευτερεύουσες ονοματικές προτάσεις που λειτουργούν ως επεξήγηση

 **Μου ανακοίνωσε την απόφασή της, ότι θα αποσυρθεί**.

 4. πριν από τις δευτερεύουσες επιρρηματικές προτάσεις

 **Η Μαρία ταξιδεύει, για να γνωρίσει τον κόσμο.**

 5. στις παρενθετικές προτάσεις

 **Η Ελένη θα πάει, όπως είπε η ίδια, διακοπές στη Ρόδο.**

 6. για την ανάδειξη ενός επιρρηματικού προσδιορισμού

 **Τελικά, υποχώρησε και δέχτηκε τους νέους όρους.**

 7. όταν πρέπει να χωρίσουμε τα λόγια του αφηγητή από τα λόγια των προσώπων του

 κειμένου:

 **«Εγώ», απάντησε ο κύριος, «δε γνωρίζω τίποτα για την υπόθεση».**

**Β. Μέσα στην πρόταση**

1. στην ασύνδετη παράθεση όμοιων όρων (υποκείμενα, αντικείμενα, κατηγορούμενα, προσδιορισμοί)

 **Η Πάρος, η Σύρος, η Μύκονος ανήκουν στις Κυκλάδες**.

 2. στην παράθεση ή επεξήγηση

 **Στον Πέτρο, τον αδελφό μου, αρέσουν τα αυτοκίνητα.**

 3. στην κλητική προσφώνηση και (κάποτε) στο επιφώνημα

 **Πέτρο, θα φύγω σε λίγο.**

 **Αχ, πόσο θα υποφέρεις ακόμα!**

 4. μετά από ένα μόριο ή ένα βεβαιωτικό ή αρνητικό επίρρημα στην αρχή της περιόδου, το

 οποίο χρησιμεύει, για να συνδέσει με τα προηγούμενα:

 **Ναι, θα φύγω. Βέβαια, θα έλθω. Όχι, δε θέλω. Έτσι, η προσπάθεια απέτυχε.**

 5. στις μετοχικές προτάσεις, όταν λειτουργούν ως επεξήγηση ή είναι μεγάλες

 **Δεν είναι δυνατό να περάσει έτσι τη ζωή του, παίζοντας και γελώντας.**

 **Μπαίνοντας στο σπίτι της φίλης μου, άκουσα έναν περίεργο θόρυβο.**

1. **Δε βάζουμε κόμμα:**

1. ανάμεσα στο ρήμα και το υποκείμενο ή το αντικείμενό του

 **Αυτός ο άνθρωπος είναι επικίνδυνος.**

 **Μαζέψτε όλοι γρήγορα τα πράγματά σας.**

2. ανάμεσα στο ρήμα και τον επιρρηματικό προσδιορισμό του

 **Πήγαινε γρήγορα στη δουλειά σου.**

3. ανάμεσα στο υποκείμενο ή αντικείμενο και τους προσδιορισμούς τους

 (πλην παράθεσης ή επεξήγησης)

 **Είδα το ωραιότερο ηλιοβασίλεμα της ζωής μου.**

 **Ένα θαυμάσιο άγαλμα της κλασικής εποχής εκτίθεται στο μουσείο.**

4. ανάμεσα σε μια κύρια και μια δευτερεύουσα ονοματική πρόταση

 (πλην επεξήγησης)

 **Απαγορεύεται να καπνίζετε σε κλειστό χώρο.**

5. στη συμπλεκτική ή διαζευκτική παράταξη ισοδύναμων όρων ή προτάσεων (εκτός αν είναι

 περισσότεροι από δύο)

 **Τα μήλα και τα πορτοκάλια είναι εξαγώγιμα ελληνικά φρούτα.**

 **Κάθισε κοντά μας και μας εξιστόρησε όλα τα συμβάντα.**

 **Είτε φύγεις είτε μείνεις το ίδιο μου κάνει.**

 **Αλλά: Ούτε διάβασα, ούτε έγραψα, ούτε ασχολήθηκα καθόλου.**

6. Πριν από το αναφορικό που, όταν αποτελεί αναγκαίο προσδιορισμό

 **Ο άνθρωπος που τώρα πέρασε είναι φίλος μου.**

1. **Βάζουμε κόμμα πριν από το «και»**
* όταν πρόκειται για εναντιωματική πρόταση

 **Θα φύγω, και αν ακόμα βρέχει.**

* όταν παρεμβάλλεται δευτερεύουσα πρόταση

 **Γύρισα σπίτι, όταν τελείωσα τη δουλειά, και συνέχισα τη μελέτη.**

* όταν η πρόταση που ξεκινά με το «και» δεν έχει κοινά συντακτικά στοιχεία με την προηγούμενη (π.χ. αλλαγή υποκειμένου)

 **Λέγε, και θα σου απαντήσω.**

* όταν θέλουμε να δώσουμε έμφαση

 **Δεν εργάστηκε, δεν προσπάθησε, δεν ήταν συνεπής, και πήρε αύξηση!**

* Όταν ο σύνδεσμος «και» έχει άλλη σημασία (π.χ. αντιθετική)

 **Πόνεσε πολύ, και (=αλλά) δεν είπε τίποτα.**